РЕШЕНИЕ НА СЪВЕТА
от 12 юли 2011 година
за отмяна на Решение 2010/408/ЕС относно наличието на прекомерен дефицит във Финландия
(2011/417/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 126, параграф 12 от него,
като взе предвид препоръката на Европейската комисия,
като има предвид, че:
(1)
С Решение 2010/408/ЕС (1), вследствие предложение на Комисията в съответствие с член 126, параграф 6 от Договора, Съветът реши, че във Финландия е налице прекомерен дефицит. В Решение 2010/408/ЕС Съветът отбеляза, че се очаква консолидираният държавен дефицит за 2010 г. да е в размер на 4,1 % от БВП, надвишаващ определената от Договора референтна стойност от 3 % от БВП, а брутният държавен дълг се очаква да достигне 49,9 % от БВП, под определената от Договора референтна стойност от 60 % от БВП.
(2)
На 13 юли 2010 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2), по предложение на Комисията Съветът прие препоръка към Финландия с оглед преустановяване на положението на прекомерен бюджетен дефицит най-късно до 2011 г. Препоръката бе публично оповестена.
(3)
Съгласно член 126, параграф 12 от Договора решението на Съвета за наличието на прекомерен дефицит се отменя, когато по мнение на Съвета прекомерният дефицит в съответната държава-членка е бил коригиран.
(4)
В съответствие с член 4 от Протокол № 12 относно процедурата при прекомерен дефицит, приложен към Договорите, Комисията предоставя данни за изпълнението на тази процедура. Като част от прилагането на този протокол държавите-членки следва да предоставят данни за държавния дефицит и дълг, както и за други свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета от 25 май 2009 г. за прилагане на Протокола относно процедурата при прекомерен дефицит, приложен към Договора за създаване на Европейската общност (3).
(5)
Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009, след направената от Финландия преди 1 април 2011 г. нотификация и въз основа на прогнозата на службите на Комисията от пролетта на 2011 г., се налагат следните заключения:
-
В нотификацията за ППД от април 2010 г. се планираше дефицит от 4,1 % от БВП през 2010 г., но реалният резултат се оказа значително по-добър - 2,5 % от БВП.
-
По-ниският от планираното дефицит се обяснява основно с по-силния от очакваното икономически растеж и подобрените условия на трудовия пазар, които доведоха до увеличение на данъчните приходи (особено ДДС и данъка върху доходите), а нарастването на разходите остана като цяло умерено.
-
Прогнозата на службите на Комисията от пролетта на 2011 г. предвижда дефицитът допълнително да бъде намален до 1 % от БВП през 2011 г. Също така актуализацията на програмата за стабилност от 2011 г. предвижда дефицит в размер на 0,9 % от БВП през 2011 г. Подобрението на фискалния баланс спрямо предходната година е под влияние на циклични фактори, които отразяват очакваното запазване на сравнително силна икономическа активност, и на дискреционното повишаване на някои данъци (най-вече върху енергията и стоките), което е на стойност 0,5 % от БВП. Прогнозата за дефицита както на службите на Комисията, така и в актуализацията на програмата за стабилност от 2011 г., сочи леко подобрение до 0,7 % от БВП през 2012 г.
-
Според прогнозите на службите на Комисията от пролетта на 2011 г. и като се имат предвид структурните салда (преизчислени от службите на Комисията въз основа на информацията относно последната актуализация на програмата за стабилност, като е използвана общоприетата методология) през 2011 г., структурното салдо се очаква да достигне по-благоприятно равнище, отколкото средносрочната цел, която финландските власти са определили като структурен излишък в размер на 0,5 % от БВП. Структурното салдо обаче се очаква да намалее в известна степен и да стане отрицателно в средносрочен план. Прогнозираният вероятен спад в структурното салдо произтича от стабилен като цяло общ дефицит на фона на по-малко благоприятни прогнози за икономически растеж, което води до намаляване на значителната текуща разлика между фактическия и потенциалния БВП. В резултат на това, ако не бъдат взети допълнителни мерки, бюджетното салдо, изчистено от циклични фактори и еднократни и други временни мерки, към настоящия момент се очаква да се понижи леко под минималната референтна стойност от - 1,2 % от БВП, която при нормални циклични колебания осигурява предпазен марж с оглед на спазването на референтната стойност от 3 % от БВП. В прогнозите на програмата за стабилност до 2015 г. се очаква консолидираният държавен дефицит да бъде около 1 % от БВП за периода 2013-2015 г.
-
В прогнозите на службите на Комисията от пролетта на 2011 г. е заложено увеличение на съотношението на дълга спрямо БВП от 48,4 % през 2010 г. до 52,2 % през 2012 г. В актуализацията на програмата за стабилност съотношението на дълга спрямо БВП се очаква да се повиши до 51,3 % от БВП до 2012 г.
(6)
Като се имат предвид тези изводи и фактът, че прекомерният дефицит във Финландия е коригиран, Решение 2010/408/ЕС следва да бъде отменено,
ПРИЕ НАСТОЯЩОТО РЕШЕНИЕ:
Член 1
Предвид цялостната оценка следва, че ситуацията на прекомерен дефицит във Финландия е коригирана.
Член 2
Решение 2010/408/ЕС се отменя.
Член 3
Адресат на настоящото решение е Република Финландия.
Съставено в Брюксел на 12 юли 2011 година.